ᱢᱟᱭᱱᱚ ᱴᱩᱰᱩ

ᱢᱟᱭᱱᱚ ᱴᱩᱰᱩ (ᱦᱟᱸᱥᱫᱟᱜ) (ᱤᱝᱞᱤᱥ: Maina Tudu (Hansdah), ᱡᱟᱱᱟᱢ : ᱑᱑ ᱢᱟᱨᱪ ᱑᱙᱘᱕) ᱫᱚ ᱧᱩᱛᱩᱢᱟᱱ ᱥᱟᱱᱛᱟᱲᱤ ᱚᱱᱚᱞᱤᱭᱟᱹ ᱠᱟᱱᱟᱭ᱾ ᱟᱡᱟᱜ ᱚᱱᱚᱬᱦᱮ ᱯᱩᱛᱷᱤ ᱢᱟᱨᱥᱟᱞ ᱰᱟᱦᱟᱨ ᱞᱟᱹᱜᱤᱫ ᱠᱮᱸᱫᱽᱨᱟ ᱥᱟᱦᱤᱛᱭᱟ ᱮᱠᱟᱰᱮᱢᱤ ᱱᱟᱣᱟ ᱫᱤᱞᱞᱤ ᱯᱟᱦᱴᱟ ᱠᱷᱚᱱ ᱒᱐᱑᱗ ᱥᱟᱞᱮ ᱨᱮ ᱡᱩᱣᱟᱹᱱ ᱥᱤᱨᱯᱷᱟᱹ ᱛᱮᱭ ᱢᱟᱹᱱ ᱥᱟᱨᱦᱟᱣ ᱟᱠᱟᱱᱟ᱾ ᱚᱱᱟ ᱥᱟᱶᱛᱮ ᱥᱟᱱᱛᱟᱲ ᱥᱟᱶᱛᱟ ᱞᱟᱹᱜᱤᱫ ᱟᱡᱟᱜ ᱡᱚᱛᱚ ᱠᱷᱚᱱ ᱢᱟᱨᱟᱝ ᱮᱱᱮᱢ ᱫᱚ ᱥᱟᱱᱛᱟᱲᱤ ᱰᱤᱠᱥᱱᱟᱨᱤ (SANTALI DICTIONARY), ᱥᱟᱱᱛᱟᱲᱤ-ᱥᱟᱱᱛᱟᱲᱤ-ᱤᱝᱞᱤᱥ ᱯᱟᱹᱨᱥᱤ ᱛᱮ ᱚᱞ ᱛᱚᱞ ᱟᱠᱟᱱᱟ ᱟᱨ ᱡᱟᱦᱟᱸ ᱨᱮᱫᱚ ᱑᱐᱐᱘ ᱜᱚᱴᱟᱝ ᱥᱟᱦᱴᱟ ᱴᱷᱟᱶᱮ ᱧᱟᱢ ᱟᱠᱟᱫᱼᱟ᱾ ᱟᱡ ᱫᱚ ᱱᱤᱛᱚᱜ ᱫᱷᱟᱹᱵᱤᱡ ᱛᱮ ᱢᱚᱬᱮ ᱜᱚᱴᱟᱝ ᱯᱩᱛᱷᱤᱭ ᱯᱟᱨᱥᱟᱞ ᱦᱩᱭ ᱟᱠᱟᱫᱼᱟ᱾ ᱚᱱᱟ ᱯᱩᱛᱷᱤ ᱠᱚ ᱨᱮᱭᱟᱜ ᱧᱩᱛᱩᱢ ᱫᱚ ᱚᱞ ᱪᱤᱠᱤ ᱟᱹᱲᱟᱹ ᱜᱟᱵᱟᱱ, ᱥᱟᱱᱛᱟᱲᱤ ᱟᱹᱲᱟᱹ ᱜᱟᱵᱟᱱ, ᱢᱟᱨᱥᱟᱞ ᱰᱟᱦᱟᱨ, ᱟᱹᱨᱩᱯᱷᱮᱨᱟᱣ ᱟᱨ ᱨᱟᱢ ᱠᱟᱛᱷᱟ ᱦᱩᱭᱩᱜ ᱠᱟᱱᱟ᱾

ᱡᱟᱱᱟᱢ
ᱢᱟᱭᱱᱚ ᱴᱩᱰᱩ ᱫᱚ ᱑᱑.᱓.᱑᱙᱘᱕ ᱥᱟᱞᱮ ᱨᱮ ᱱᱟᱥᱮ ᱪᱚᱲᱟᱣᱜ ᱦᱟᱸᱥᱫᱟᱜ ᱵᱟᱹᱠᱷᱳᱞ ᱨᱮᱭ ᱡᱟᱱᱟᱢ ᱟᱠᱟᱱᱟ᱾ ᱡᱟᱱᱟᱢ ᱟᱹᱛᱩ ᱧᱩᱛᱩᱢ ᱫᱚ ᱟᱺᱫᱷᱟᱹᱨᱤᱭᱟᱹ (ᱮᱫᱮᱞᱜᱷᱩᱴᱩ), ᱠᱩᱞᱤᱟᱱᱟ ᱵᱽᱞᱳᱠ, ᱦᱚᱱᱚᱛ : ᱢᱚᱭᱩᱨᱵᱷᱚᱸᱡᱽ ᱟᱨ ᱯᱚᱱᱚᱛ ᱫᱚ ᱳᱰᱤᱥᱟ᱾ ᱡᱟᱱᱟᱢ ᱵᱟᱵᱟᱣᱟᱜ ᱧᱩᱛᱩᱢ ᱫᱚ ᱠᱚᱨᱚᱱ ᱦᱟᱸᱥᱫᱟᱜ᱾ ᱡᱟᱦᱟᱸᱭ ᱫᱚ ᱢᱤᱫ ᱟᱹᱰᱤ ᱠᱷᱟᱹᱴᱟᱹᱲᱤ ᱪᱟᱹᱥᱤ ᱦᱚᱲᱮ ᱛᱟᱦᱮᱸᱠᱟᱱᱟ᱾ ᱚᱱᱟ ᱥᱟᱶᱛᱮ ᱥᱟᱶᱛᱟ ᱨᱮᱭᱟᱜ ᱨᱟᱭᱨᱤᱛ, ᱞᱟᱹᱭ ᱞᱟᱠᱪᱟᱨ ᱟᱨ ᱵᱚᱝᱜᱟ ᱵᱳᱨᱳ ᱫᱟᱲᱮ ᱛᱮ ᱢᱤᱫ ᱥᱟᱝ ᱯᱮᱨᱮᱡ ᱦᱚᱲᱮ ᱛᱟᱦᱮᱸᱠᱟᱱᱟ ᱾ ᱟᱨ ᱟᱭᱳᱣᱟᱜ ᱧᱩᱛᱩᱢ ᱫᱚ ᱠᱟᱹᱨᱢᱤ ᱦᱟᱸᱥᱫᱟᱜ᱾ ᱡᱟᱦᱟᱸᱭ ᱫᱚ ᱢᱤᱫ ᱟᱹᱰᱤ ᱥᱚᱱᱚᱛ, ᱱᱮᱢᱚᱥ, ᱟᱨ ᱠᱷᱟᱹᱴᱟᱹᱲᱤ ᱠᱩᱲᱤ ᱦᱚᱯᱚᱱᱮ ᱛᱟᱦᱮᱸᱠᱟᱱᱟ ᱾ ᱢᱟᱭᱱᱚ ᱴᱩᱰᱩ ᱨᱮᱱ ᱵᱚᱭᱦᱟ ᱫᱚ ᱟᱡ ᱢᱮᱥᱟ ᱠᱟᱛᱮ ᱑᱐ ᱦᱚᱲ ᱢᱮᱱᱟᱜ ᱠᱚᱣᱟ᱾ ᱟᱡ ᱥᱮᱞᱮᱫ ᱠᱟᱛᱮ ᱘ ᱦᱚᱲ ᱠᱩᱲᱤ ᱵᱚᱭᱦᱟ ᱟᱨ ᱵᱟᱨ ᱦᱚᱲ ᱫᱚ ᱠᱚᱲᱟ ᱵᱚᱭᱦᱟ ᱟᱡ ᱫᱟᱫᱟ ᱛᱤᱠᱤᱱ ᱢᱮᱱᱟᱜ ᱠᱤᱱᱟ ᱾ ᱟᱡᱼᱤᱡ ᱢᱟᱨᱟᱝ ᱫᱟᱫᱟ ᱥᱳᱢᱱᱟᱛᱷ ᱦᱟᱸᱥᱫᱟᱜ ᱫᱚ ᱢᱤᱫ ᱧᱩᱛᱩᱢᱟᱱ ᱚᱱᱚᱞᱤᱭᱟᱹ ᱟᱨ ᱥᱟᱶᱛᱟ ᱥᱩᱥᱟᱹᱨᱤᱭᱟᱹ ᱠᱟᱱᱟᱭ᱾ ᱱᱩᱱᱟᱹᱝ ᱵᱚᱭᱦᱟ ᱠᱚ ᱛᱟᱞᱟᱨᱮ ᱟᱡ ᱫᱚ ᱡᱚᱛᱚ ᱠᱷᱚᱱ ᱦᱩᱰᱤᱧ ᱠᱩᱲᱤ ᱠᱟᱱᱟᱭ ᱾ ᱢᱟᱭᱱᱚ ᱛᱤᱱ ᱚᱠᱛᱮ ᱵᱟᱨ ᱯᱮ ᱥᱮᱨᱢᱟ ᱩᱢᱮᱨ ᱛᱟᱭ ᱛᱟᱦᱮᱸᱠᱟᱱᱟ, ᱩᱱ ᱚᱠᱛᱮ ᱨᱮᱜᱮ ᱟᱡ ᱟᱭᱳ ᱫᱚᱭ ᱵᱚᱝᱜᱟ ᱫᱤᱥᱚᱢ ᱞᱮᱱᱟ᱾ ᱤᱠᱷᱟᱹᱱ ᱥᱟᱝᱜᱮ ᱵᱚᱭᱦᱟ ᱠᱚᱣᱟᱜ ᱫᱩᱞᱟᱹᱲ ᱛᱟᱞᱟ ᱨᱮᱭ ᱦᱟᱨᱟ ᱟᱠᱟᱱ ᱠᱷᱟᱹᱛᱤᱨ ᱟᱭᱳ ᱫᱩᱞᱟᱹᱲ ᱨᱮᱭᱟᱜ ᱟᱱᱟᱴ ᱵᱟᱭ ᱟᱹᱭᱠᱟᱹᱣ ᱟᱠᱟᱫᱼᱟ ᱟᱨ ᱨᱮᱝᱜᱮᱡ ᱨᱮᱭᱟᱜ ᱦᱚᱸ ᱟᱹᱰᱤ ᱡᱟᱞᱟ ᱫᱚ ᱵᱟᱭ ᱵᱩᱡᱷᱟᱹᱣ ᱧᱟᱢ ᱟᱠᱟᱫᱼᱟ᱾

ᱥᱮᱪᱮᱫ ᱟᱨ ᱜᱷᱟᱨᱚᱸᱡᱽ

ᱢᱟᱭᱱᱚ ᱴᱩᱰᱩ ᱨᱮᱱ ᱟᱡ ᱫᱟᱹᱭ ᱛᱮᱠᱚ ᱮᱭᱟᱭ ᱦᱚᱲ ᱠᱚ ᱛᱟᱦᱮᱸ ᱠᱟᱱᱟ, ᱤᱠᱷᱟᱹᱱ ᱚᱠᱚᱭ ᱦᱚᱸ ᱤᱛᱩᱱ ᱟᱥᱲᱟ ᱫᱚ ᱵᱟᱠᱚ ᱞᱮᱵᱮᱫ ᱟᱠᱟᱫ ᱛᱟᱦᱮᱸᱠᱟᱱᱟ ᱾ ᱟᱡ ᱱᱟᱥᱮᱭ ᱦᱟᱨᱟ ᱵᱟᱲᱟᱜ ᱛᱮ ᱟᱡ ᱫᱟᱫᱟ ᱛᱤᱠᱤᱱ ᱫᱚ ᱱᱟᱥᱮ ᱠᱤᱱ ᱚᱞ ᱯᱟᱲᱦᱟᱣ ᱟᱠᱟᱱ ᱛᱟᱦᱮᱸᱠᱟᱱᱟ ᱾ ᱚᱱᱟᱛᱮ ᱟᱡ ᱵᱟᱵᱟ ᱜᱮᱭ ᱢᱮᱱ ᱠᱮᱫᱼᱟ ᱦᱚᱯᱚᱱ ᱢᱟᱹᱭ ᱦᱚᱸ ᱤᱛᱩᱱ ᱟᱥᱲᱟ ᱛᱮ ᱫᱚ ᱵᱚᱱ ᱵᱷᱮᱡᱟ ᱮ ᱜᱮᱭᱟ ᱾ 

ᱡᱟᱦᱟᱸ ᱠᱷᱟᱹᱛᱤᱨ ᱑᱙᱙᱐ ᱥᱟᱞᱮᱨᱮ ᱚᱱᱫᱷᱟᱨᱤ ᱭᱩ.ᱯᱤ. ᱟᱥᱲᱟ ᱨᱮᱜᱮ ᱟᱡᱟᱜ ᱥᱮᱪᱮᱫ ᱫᱚᱭ ᱮᱛᱚᱦᱚᱵ ᱞᱮᱫ ᱛᱟᱦᱮᱸᱠᱟᱱᱟ ᱾ ᱚᱱᱰᱮ ᱕ ᱪᱟᱱᱟᱪ ᱫᱷᱟᱹᱵᱤᱡ ᱥᱟᱹᱛ ᱠᱟᱛᱮ ᱖ ᱟᱨ ᱗ ᱪᱟᱱᱟᱪ ᱫᱚ ᱚᱥᱚᱱᱡᱚᱰᱟ ᱠᱚᱱᱭᱟᱥᱨᱚᱢ ᱠᱷᱚᱱ ᱮ ᱥᱟᱹᱛ ᱠᱮᱫᱼᱟ ᱾ ᱤᱱᱟᱹ ᱛᱟᱭᱚᱢ ᱢᱮᱴᱨᱤᱠ ᱯᱟᱲᱦᱟᱣᱜ ᱞᱟᱹᱜᱤᱫ ᱛᱮᱫᱚ ᱠᱮᱯᱤᱴᱟᱞ ᱜᱟᱞᱥ ᱦᱟᱭᱥᱠᱩᱞ, ᱵᱷᱩᱵᱽᱱᱮᱥᱚᱨ, ᱭᱩᱱᱤᱴ - ᱒ ᱦᱳᱥᱴᱟᱞ ᱨᱮᱠᱚ ᱵᱷᱩᱨᱛᱤ ᱠᱟᱫᱮᱭᱟ ᱾ ᱚᱱᱰᱮ ᱵᱟᱨ ᱥᱮᱨᱢᱟ ᱘ ᱟᱨ ᱙ ᱪᱟᱱᱟᱪ ᱯᱟᱲᱦᱟᱣ ᱥᱟᱹᱛ ᱛᱟᱭᱚᱢ ᱚᱲᱟᱜ ᱦᱚᱲ ᱟᱠᱚ ᱠᱩᱥᱤ ᱛᱮ ᱑᱙᱙᱘ ᱥᱟᱞᱮ ᱨᱮᱠᱚ ᱡᱟᱶᱟᱸᱭ ᱠᱟᱫᱮᱭᱟ ᱾ ᱟᱡᱟᱜ ᱫᱚ ᱟᱹᱰᱤ ᱵᱟᱹᱲᱛᱤ ᱟᱸᱥ ᱛᱟᱦᱮᱸ ᱠᱟᱱᱟ ᱡᱟᱶᱟᱸᱭ ᱢᱟᱬᱟᱝ ᱨᱮ ᱜᱮᱞ ᱪᱟᱱᱟᱪ ᱥᱟᱹᱛ ᱨᱮᱭᱟᱜ ᱾ ᱤᱠᱷᱟᱹᱱ ᱠᱚᱯᱟᱲ ᱵᱟᱭ ᱜᱚᱲᱚ ᱟᱫᱮᱭᱟ ᱾ ᱚᱱᱟᱛᱮ ᱡᱟᱶᱟᱸᱭ ᱚᱲᱟᱜ ᱠᱷᱚᱱ ᱜᱮ ᱑᱐ ᱪᱟᱱᱟᱪᱼᱮ ᱥᱟᱹᱛ ᱞᱮᱫᱼᱟ ᱒᱐᱐᱑ ᱥᱟᱞᱮ ᱨᱮ ᱢᱩᱱᱤᱥᱤ ᱯᱟᱞᱤᱴᱤ ᱦᱟᱭᱥᱠᱩᱞ ᱜᱟᱱᱫᱷᱤᱜᱨᱟᱢ, ᱥᱤᱱᱫᱷᱤᱭᱟ, ᱵᱤᱥᱟᱠᱷᱟᱯᱟᱴᱱᱟᱢ ᱠᱷᱚᱱ ᱾ ᱱᱤᱭᱟᱹ ᱚᱠᱛᱚ ᱨᱮᱜᱮ ᱟᱡᱼᱤᱡ ᱢᱟᱨᱟᱝ ᱠᱚᱲᱟ ᱜᱤᱫᱽᱨᱟᱹᱭ ᱡᱟᱱᱟᱢ ᱮᱱᱟ ᱾ ᱤᱱᱟᱹ ᱛᱟᱭᱚᱢ ᱒᱐᱐᱔ ᱥᱟᱞᱮᱨᱮ ᱥᱩᱱᱟᱵᱮᱰᱟ ᱛᱤᱨᱞᱟᱹ ᱵᱤᱨᱫᱟᱹᱜᱟᱲ, ᱥᱩᱱᱟᱵᱮᱰᱟ, ᱳᱰᱤᱥᱟ ᱠᱷᱚᱱ ᱪᱮᱛᱟᱱ ᱛᱟᱱᱟᱞᱟ ᱫᱚᱭ ᱥᱟᱹᱛ ᱞᱮᱫ ᱛᱟᱦᱮᱸᱠᱟᱱᱟ ᱾ ᱤᱱᱟᱹ ᱛᱟᱭᱚᱢ ᱜᱽᱨᱟᱡᱩᱣᱮᱥᱟᱱ ᱞᱟᱹᱜᱤᱫ ᱫᱚ ᱵᱤ.ᱟᱨ. ᱟᱢᱵᱮᱫᱽᱠᱚᱨ ᱳᱯᱮᱱ ᱭᱩᱱᱤᱵᱷᱚᱨᱥᱤᱴᱤ ᱨᱮᱭ ᱚᱞ ᱠᱮᱫᱼᱟ ᱾ ᱥᱟᱱᱛᱟᱲᱤ ᱯᱟᱹᱨᱥᱤ ᱞᱟᱹᱜᱤᱫ ᱚᱞ ᱪᱤᱠᱤ ᱚᱞ ᱫᱚ ᱜᱤᱫᱽᱨᱟᱹ ᱠᱷᱚᱱ ᱜᱮᱭ ᱥᱮᱬᱟ ᱟᱠᱟᱫ ᱛᱟᱦᱮᱸᱠᱟᱱᱟ ᱾ ᱤᱠᱷᱟᱹᱱ ᱡᱟᱶᱟᱸᱭ ᱠᱟᱛᱮ ᱵᱤᱥᱟᱠᱷᱟᱯᱟᱴᱱᱟᱢ ᱨᱮ ᱛᱟᱦᱮᱸᱱ ᱚᱠᱛᱚ ᱨᱮ ᱚᱞ ᱪᱤᱠᱤ ᱚᱞᱚᱜ ᱨᱮᱭᱟᱜ ᱛᱟᱠ ᱮ ᱧᱟᱢ ᱠᱮᱫ ᱠᱷᱟᱱ ᱚᱱᱰᱮ ᱠᱷᱚᱱ ᱜᱮ ᱥᱚᱱᱮᱨ ᱫᱷᱟᱹᱵᱤᱡ ᱮ ᱚᱞ ᱥᱟᱹᱛ ᱠᱮᱫᱼᱟ ᱾ ᱢᱟᱭᱱᱚ ᱴᱩᱰᱩ ᱞᱟᱹᱜᱤᱫ ᱥᱮᱪᱮᱫ ᱨᱮᱭᱟᱜ ᱢᱤᱢᱤᱫ ᱥᱤᱬᱤ ᱜᱷᱟᱱᱮ ᱜᱮ ᱮᱥᱮᱫ ᱛᱟᱦᱮᱸᱠᱟᱱᱟ, ᱤᱠᱷᱟᱹᱱ ᱟᱡᱼᱤᱡ ᱡᱤᱛᱟᱹ ᱟᱡ ᱥᱟᱶᱨᱮ ᱟᱡᱼᱤᱡ ᱡᱟᱱᱟᱢ ᱵᱟᱵᱟ ᱞᱮᱠᱟ ᱜᱷᱟᱱᱮ ᱜᱮᱭ ᱛᱤᱸᱜᱩ ᱛᱟᱦᱮᱸ ᱟᱠᱟᱱᱟ ᱾ ᱟᱨ ᱵᱟᱝ ᱜᱟᱱᱚᱜᱼᱟᱜ ᱠᱚᱭ ᱜᱟᱱ ᱤᱫᱤ ᱳᱪᱳᱣᱟᱠᱟᱫᱟ᱾ ᱟᱨ ᱡᱤᱭᱚᱱ ᱨᱮ ᱥᱮᱪᱮᱫ ᱨᱮᱭᱟᱜ ᱥᱤᱬᱤ ᱫᱚ ᱵᱟᱹᱲᱛᱤ ᱠᱷᱚᱱ ᱵᱟᱹᱲᱛᱤ ᱫᱮᱡᱚᱜ ᱨᱮᱭᱟᱜ ᱟᱡᱟᱜ ᱟᱸᱥ ᱾ 

ᱟᱡᱼᱤᱡ ᱡᱤᱛᱟᱹ, ᱨᱟᱢ ᱪᱚᱸᱫᱽᱨᱚ ᱴᱩᱰᱩ ᱫᱚ ᱢᱤᱫ ᱥᱚᱨᱠᱟᱨᱤ ᱪᱟᱹᱠᱤᱨᱤᱭᱟᱹ ᱥᱟᱶ-ᱥᱟᱶᱛᱮ ᱢᱤᱫ ᱧᱩᱛᱩᱢᱟᱱ ᱥᱟᱱᱛᱟᱲᱤ ᱚᱱᱚᱞᱤᱭᱟᱹ ᱟᱨ ᱥᱟᱶᱛᱟ ᱥᱩᱥᱟᱹᱨᱤᱭᱟᱹ ᱠᱟᱱᱟᱭ ᱾ ᱟᱡ ᱨᱮᱱ ᱫᱚ ᱵᱟᱨᱭᱟ ᱦᱚᱯᱚᱱ, ᱞᱚᱢᱵᱳᱫᱷᱚᱨ ᱴᱩᱰᱩ ᱟᱨ ᱠᱚᱨᱚᱱ ᱴᱩᱰᱩ᱾

ᱥᱟᱶᱦᱮᱫ ᱮᱱᱮᱢ

ᱟᱡ ᱫᱚ ᱜᱤᱫᱽᱨᱟᱹ ᱠᱷᱚᱱ ᱥᱮᱨᱮᱧ, ᱜᱟᱭᱟᱱ ᱮᱢᱟᱱ ᱠᱚ ᱟᱥᱲᱟ ᱚᱞᱚᱜ ᱚᱠᱛᱮ ᱮ ᱚᱞ ᱛᱟᱦᱮᱸᱠᱟᱱᱟ ᱾ ᱟᱡ ᱵᱟᱵᱟ ᱫᱚ ᱥᱟᱱᱛᱟᱲᱤ ᱥᱟᱶᱛᱟ ᱨᱮᱭᱟᱜ ᱨᱟᱭ ᱨᱤᱛ, ᱟᱹᱨᱤᱪᱟᱹᱞᱤ, ᱞᱟᱹᱭ ᱞᱟᱠᱪᱟᱨ ᱛᱮ ᱥᱚᱝ ᱯᱩᱨᱩᱱ ᱦᱚᱲ ᱮ ᱛᱟᱦᱮᱸ ᱠᱟᱱᱟ ᱾ ᱚᱱᱟᱛᱮ ᱚᱱᱟ ᱠᱚ ᱚᱞ ᱛᱚᱞ ᱫᱚᱦᱚᱭ ᱞᱟᱹᱜᱤᱫ ᱛᱮᱜᱮ ᱢᱟᱭᱱᱚ ᱛᱤᱱ ᱚᱠᱛᱮ ᱓ ᱪᱟᱱᱟᱪ ᱮ ᱚᱞᱚᱜ ᱠᱟᱱ ᱛᱟᱦᱮᱸᱠᱟᱱᱟ, ᱩᱱ ᱚᱠᱛᱮ ᱠᱷᱚᱱ ᱜᱮ ᱟᱡ ᱵᱟᱵᱟ ᱫᱚ ᱚᱱᱟ ᱠᱚ ᱚᱞ ᱛᱚᱞ ᱫᱚᱦᱚ ᱠᱟᱛᱮ ᱯᱚᱛᱚᱵ ᱯᱩᱛᱷᱤ ᱵᱮᱱᱟᱣ ᱨᱮᱭᱟᱜ ᱮ ᱢᱮᱛᱟ ᱟᱫᱮ ᱛᱟᱦᱮᱸᱠᱟᱱᱟ ᱾ ᱟᱨ ᱤᱱᱟᱹ ᱠᱟᱛᱷᱟ ᱠᱷᱚᱱ ᱜᱮ ᱚᱱᱚᱞ, ᱚᱱᱚᱬᱦᱮ, ᱠᱟᱛᱷᱟ, ᱠᱟᱹᱦᱱᱤ ᱠᱚ ᱚᱞ-ᱛᱚᱞ ᱨᱮᱭᱟᱜ ᱫᱟᱲᱮᱭ ᱧᱟᱢ ᱞᱮᱫᱼᱟ ᱾ ᱤᱠᱷᱟᱹᱱ ᱟᱡ ᱵᱟᱵᱟ ᱴᱷᱮᱱ ᱠᱷᱚᱱ ᱥᱟᱶᱛᱟ ᱠᱟᱛᱷᱟ ᱛᱩᱢᱟᱹᱞ ᱫᱚᱦᱚ ᱠᱟᱛᱮ ᱵᱟᱭ ᱚᱞ ᱫᱚᱦᱚ ᱫᱟᱲᱮᱭᱟᱫ ᱨᱮᱭᱟᱜ ᱫᱩᱠᱷ ᱫᱚ ᱟᱡ ᱴᱷᱮᱱ ᱡᱟᱭᱡᱩᱜᱽ ᱞᱟᱹᱜᱤᱫ ᱪᱷᱟᱯᱟ ᱠᱟᱛᱮ ᱛᱟᱦᱮᱸ ᱫᱚᱦᱚ ᱮᱱᱟ ᱾ 

ᱥᱟᱶᱛᱟ ᱨᱮᱭᱟᱜ ᱛᱤᱱᱟᱹᱝ ᱜᱟᱱ ᱨᱩᱯ ᱨᱚᱝ ᱢᱟᱭᱱᱚ ᱫᱚ ᱵᱟᱝ ᱥᱚᱵᱷᱟᱜ ᱞᱮᱠᱟᱭ ᱧᱮᱞ ᱠᱷᱟᱹᱛᱤᱨ ᱜᱮ ᱚᱱᱟ ᱠᱟᱛᱷᱟ ᱠᱚᱜᱮ ᱟᱡᱟᱜ ᱚᱱᱚᱞ, ᱚᱱᱚᱬᱦᱮ, ᱟᱨ ᱠᱟᱹᱦᱱᱤ ᱯᱩᱛᱷᱤ ᱠᱚᱨᱮ ᱫᱚᱭ ᱚᱞ ᱟᱠᱟᱫᱼᱟ ᱾ ᱞᱟᱹᱠᱛᱤ ᱠᱷᱚᱱ ᱵᱟᱹᱲᱛᱤ ᱦᱟᱺᱰᱤ ᱯᱟᱹᱨᱩᱣᱟᱹ ᱧᱩ ᱟᱨ ᱚᱞᱚᱜ ᱯᱚᱲᱦᱚᱱ ᱵᱟᱹᱜᱤ ᱠᱟᱛᱮ ᱵᱟᱡᱟᱨ ᱱᱟᱞᱦᱟ ᱱᱟᱢᱟᱞ ᱠᱟᱹᱢᱤ ᱥᱮᱱᱚᱜ ᱫᱚ ᱟᱹᱰᱤ ᱜᱮ ᱵᱤᱨᱩᱫᱷ ᱟᱹᱜᱩ ᱟᱠᱟᱜ ᱟᱭ ᱾ ᱪᱟᱥ ᱠᱟᱹᱢᱤ, ᱚᱞᱚᱜ ᱯᱚᱲᱦᱚᱱ ᱵᱟᱹᱜᱤ ᱠᱟᱛᱮ ᱥᱤᱧ ᱧᱤᱫᱟᱹ ᱯᱟᱛᱟ ᱡᱟᱛᱨᱟ ᱮᱱᱮᱡ ᱫᱚ ᱟᱹᱰᱤ ᱛᱮᱫ ᱮ ᱵᱤᱨᱩᱫᱷᱼᱟ ᱾ ᱢᱤᱫ ᱱᱟᱥᱮ ᱪᱚᱲᱟᱣᱜ ᱚᱲᱟᱜ ᱨᱮ ᱡᱟᱱᱟᱢ ᱠᱟᱛᱮ ᱨᱮᱦᱚᱸ ᱜᱤᱫᱽᱨᱟᱹ ᱠᱷᱚᱱ ᱜᱮ ᱥᱟᱸᱶᱦᱮᱫ ᱠᱟᱹᱢᱤᱨᱮ ᱟᱹᱰᱤᱭ ᱨᱟᱹᱥᱠᱟᱹᱜ ᱛᱟᱦᱮᱸᱠᱟᱱᱟᱚᱜ ᱾ ᱚᱱᱟᱛᱮ ᱨᱮᱝᱜᱮᱡ ᱱᱟᱪᱟᱨ ᱦᱚᱲ ᱠᱚ ᱥᱮᱪᱮᱫ ᱠᱟᱛᱮ ᱞᱟᱦᱟᱱᱛᱤᱜ ᱞᱟᱹᱜᱤᱫ ᱚᱱᱚᱬᱦᱮ, ᱠᱟᱹᱦᱱᱤ ᱯᱚᱛᱚᱵ ᱦᱚᱛᱮᱛᱮ ᱦᱚᱲ ᱠᱚ ᱞᱟᱹᱭ ᱟᱠᱚ ᱠᱟᱱᱟ ᱾ 

ᱱᱚᱝᱠᱟᱱ ᱪᱤᱨᱜᱟᱹᱞ ᱟᱲᱟᱝ ᱫᱚ All India Radio ᱦᱚᱛᱮ ᱛᱮᱦᱚᱸ ᱚᱱᱚᱬᱦᱮ ᱞᱮᱠᱟᱛᱮ ᱯᱟᱥᱱᱟᱣ ᱮᱫ ᱟᱭ ᱾ ᱥᱟᱱᱛᱟᱲ ᱟᱲᱟᱝ ᱟᱞᱚ ᱟᱫᱚᱜ ᱢᱟ ᱫᱤᱥᱟᱹᱠᱟᱛᱮ ᱟᱨ ᱥᱟᱱᱛᱟᱲᱤ ᱯᱟᱹᱨᱥᱤ ᱠᱮᱴᱮᱡᱽ ᱞᱟᱹᱜᱤᱫ ᱥᱟᱱᱛᱟᱲᱤ ᱟᱹᱲᱟᱹ ᱵᱟᱜᱟᱱ ᱯᱩᱛᱷᱤ (Santali Dictionary,1008 pages ᱨᱮᱱᱟᱜ).ᱦᱚᱸᱭ ᱚᱞ ᱛᱚᱞ ᱟᱠᱟᱫᱼᱟ ᱾ ᱥᱟᱱᱛᱟᱲ ᱟᱲᱟᱝ ᱨᱮᱱᱟᱜ ᱯᱚᱱᱚᱛ ᱵᱟᱹᱱᱩᱜ ᱛᱮ ᱱᱟᱞᱦᱟ ᱛᱩᱢᱟᱹᱞ ᱞᱟᱹᱜᱤᱫ ᱪᱷᱤᱛᱭᱟᱹᱣ ᱟᱠᱟᱱ ᱥᱟᱱᱛᱟᱲ ᱠᱚ ᱡᱩᱢᱤᱫᱽ ᱠᱚ ᱞᱟᱹᱜᱤᱫ ᱥᱮᱨᱮᱧ ᱠᱚᱭ ᱚᱞᱟ ᱾ ᱚᱱᱟ ᱥᱮᱨᱮᱧ ᱠᱚ ᱫᱚ ᱫᱤᱥᱚᱢ ᱡᱟᱠᱟᱛ ᱞᱮᱠᱟᱱ ᱞᱮᱠᱟᱱ ᱥᱮᱱᱮᱞᱮᱫ ᱨᱮ ᱥᱮᱨᱮᱧ ᱟᱹᱜᱩᱜ ᱠᱟᱱᱟ ᱾ ᱚᱱᱟ ᱥᱮᱨᱮᱧ ᱠᱚ ᱞᱟᱹᱜᱤᱫ ᱦᱚᱸ ᱟᱹᱰᱤ ᱜᱮ ᱥᱟᱨᱦᱟᱣᱱᱟᱭ ᱧᱟᱢ ᱟᱹᱜᱩ ᱟᱠᱟᱫᱼᱟ ᱾ ᱫᱷᱟᱹᱨᱛᱤ ᱡᱟᱠᱟᱛ ᱯᱟᱥᱱᱟᱣ ᱟᱠᱟᱱ ᱥᱟᱱᱛᱟᱲ ᱠᱚ ᱩᱥᱟᱹᱨᱟᱛᱮ ᱚᱞ ᱪᱤᱠᱤ ᱛᱮ ᱥᱮᱪᱮᱫ ᱠᱚ ᱞᱟᱹᱜᱤᱫ ᱭᱩᱴᱩᱵᱽ ᱪᱟᱱᱮᱞ (Youtube) ᱨᱮ ᱥᱟᱱᱛᱟᱲᱤ ᱮᱡᱩᱠᱮᱥᱚᱱ ᱯᱨᱚᱜᱨᱟᱢ ᱮ ᱩᱪᱷᱟᱹᱱ ᱮᱫᱼᱟ ᱾ ᱚᱱᱟ ᱥᱮᱪᱮᱫ ᱦᱚᱨ ᱟᱹᱰᱤ ᱜᱟᱱ ᱦᱚᱲ ᱯᱟᱸᱡᱟ ᱠᱟᱛᱮ ᱟᱹᱰᱤ ᱥᱟᱨᱦᱟᱣᱱᱟᱭ ᱧᱟᱢ ᱟᱠᱟᱫᱼᱟ ᱾ ᱱᱚᱝᱠᱟᱱ ᱥᱟᱶᱛᱟ ᱥᱩᱥᱟᱹᱨ ᱠᱟᱹᱢᱤ ᱟᱨ ᱥᱟᱶᱛᱟ ᱞᱟᱦᱟᱱᱛᱤᱭᱟᱱ ᱚᱱᱚᱞ ᱠᱷᱟᱹᱛᱤᱨ ᱥᱤᱧᱚᱛ ᱫᱤᱥᱚᱢ ᱯᱟᱦᱴᱟ ᱠᱷᱚᱱ ᱠᱮᱸᱫᱽᱨᱚ ᱥᱟᱦᱤᱛᱭᱚ ᱮᱠᱟᱰᱮᱢᱤ ᱡᱩᱣᱟᱹᱱ ᱥᱤᱨᱯᱷᱟᱹ ᱒᱐᱑᱗, ᱛᱮᱠᱚ ᱥᱚᱢᱢᱟᱱ ᱟᱠᱟᱫᱮᱭᱟ ᱾ ᱵᱷᱟᱨᱚᱛ ᱡᱟᱠᱟᱛ ᱚᱱᱚᱞᱤᱭᱟᱹ ᱜᱟᱶᱛᱟ (AISWA)ᱯᱟᱦᱟᱴᱟ ᱠᱷᱚᱱ ᱦᱚᱸ ᱟᱡᱟᱜ ᱥᱟᱶᱛᱟ ᱥᱩᱥᱟᱹᱨ ᱚᱞ ᱠᱚ ᱧᱮᱞ ᱠᱟᱛᱮ ᱢᱟᱹᱱ ᱥᱟᱠᱟᱢ ᱮᱢ ᱠᱟᱛᱮ ᱠᱚ ᱥᱟᱨᱦᱟᱣ ᱟᱠᱟᱫᱮᱭᱟ ᱾

ᱯᱟᱨᱥᱟᱞ ᱟᱠᱟᱱ ᱯᱩᱛᱷᱤ ᱠᱚ

 ᱑. ᱚᱞ ᱪᱤᱠᱤ ᱟᱹᱲᱟᱹ ᱜᱟᱵᱟᱱ (ᱨᱚᱱᱚᱲ) - ᱒᱐᱑᱔ https://gatewaylitfest.com/4282-2/  Books by Maina tudu

 ᱒. ᱥᱟᱱᱛᱟᱲᱤ ᱟᱹᱲᱟᱹ ᱵᱟᱜᱟᱱ (SANTALI DICTIONARY), Ol chiki - Ol chiki - English script, pages - 1008. - ᱒᱐᱑᱕

 ᱓. ᱢᱟᱨᱥᱟᱞ ᱰᱟᱦᱟᱨ (ᱚᱱᱚᱬᱦᱮ) - ᱒᱐᱑᱖ (ᱥᱟᱦᱤᱛᱭᱚ ᱮᱠᱟᱰᱮᱢᱤ ᱡᱩᱣᱟᱹᱱ ᱥᱤᱨᱯᱷᱟᱹ ᱟᱢᱮᱴ ᱯᱩᱛᱷᱤ) ᱾

 ᱔. ᱟᱹᱨᱩᱯᱷᱮᱨᱟᱣ (ᱚᱱᱚᱞ) - ᱒᱐᱑᱖ 

 ᱕. ᱨᱟᱢ ᱠᱟᱛᱷᱟ (ᱦᱤᱱᱫᱤ ᱯᱩᱛᱷᱤ - ᱵᱟᱞ ᱨᱟᱢ ᱠᱚᱛᱷᱟ ᱠᱷᱚᱱ ᱛᱚᱨᱡᱚᱢᱟ) - ᱒᱐᱑᱗ ᱾

ᱱᱚᱣᱟ ᱠᱚ ᱥᱟᱶᱛᱮ ᱟᱭᱢᱟ ᱯᱚᱛᱚᱵ, ᱯᱩᱛᱷᱤ ᱯᱟᱨᱥᱟᱞ ᱛᱟᱺᱜᱤ ᱨᱮ ᱢᱮᱱᱟᱜᱼᱟ ᱾

ᱢᱟᱹᱱ ᱥᱤᱨᱯᱷᱟᱹ

 ᱑. "ᱡᱩᱣᱟᱹᱱ ᱥᱤᱨᱯᱷᱟᱹ" - ᱒᱐᱑᱗ (ᱠᱮᱸᱫᱽᱨᱚ ᱥᱟᱦᱤᱛᱭᱚ ᱮᱠᱟᱰᱮᱢᱤ, ᱱᱟᱣᱟ ᱫᱤᱞᱞᱤ ᱯᱟᱦᱴᱟ ᱠᱷᱚᱱ)

 ᱒. ᱥᱤᱫᱽ ᱥᱟᱠᱟᱢ - ᱒᱐᱑᱗ (ᱵᱷᱟᱨᱚᱛ ᱡᱟᱠᱟᱛ ᱥᱟᱱᱛᱟᱲᱤ ᱚᱱᱚᱞᱤᱭᱟᱹᱜᱟᱶᱛᱟ ᱯᱟᱦᱴᱟ ᱠᱷᱚᱱ)

 ᱓. "ᱜᱚᱨᱚᱵᱟᱱ ᱦᱚᱯᱚᱱ ᱮᱨᱟ" ᱢᱟᱹᱱ ᱦᱟᱞᱟᱝ - ᱒᱐᱑᱘ (ᱠᱤᱥᱩᱱ ᱵᱟᱜᱟᱱ ᱜᱟᱶᱛᱟ, ᱥᱩᱠᱟᱹᱯᱩᱰᱟᱹ, ᱢᱚᱭᱩᱨᱵᱷᱚᱸᱡᱽ, ᱳᱰᱤᱥᱟ ᱯᱟᱦᱴᱟ ᱠᱷᱚᱱ ᱾)

ᱡᱩᱦᱩᱲᱟᱹᱣ ᱨᱮ

ᱢᱟᱭᱱᱚ ᱴᱩᱰᱩ ᱫᱚ ᱵᱷᱟᱨᱚᱛ ᱡᱟᱠᱟᱛ ᱨᱮᱭᱟᱜ ᱟᱭᱢᱟ ᱜᱟᱶᱛᱟ ᱥᱟᱶ ᱦᱚᱸ ᱡᱩᱦᱩᱲᱟᱹᱣᱨᱮ ᱢᱮᱱᱟᱭᱟ ᱾ 

 ᱵᱷᱟᱨᱚᱛ ᱡᱟᱠᱟᱛ ᱥᱟᱱᱛᱟᱲᱤ ᱚᱱᱚᱞᱤᱭᱟᱹ ᱜᱟᱶᱛᱟ ᱨᱮᱱᱤᱡ ᱡᱤᱵᱚᱱ ᱵᱷᱳᱨ ᱥᱚᱦᱮᱛ ᱾

 ᱵᱷᱟᱨᱚᱛ ᱡᱟᱠᱟᱛ ᱥᱟᱱᱛᱟᱲᱤ ᱚᱱᱚᱞᱤᱭᱟᱹ ᱜᱟᱶᱛᱟ ᱳᱰᱤᱥᱟ ᱪᱟᱸᱜᱟ ᱨᱮᱱᱤᱡ ᱡᱤᱵᱚᱱ ᱵᱷᱳᱨ ᱥᱚᱦᱮᱛ ᱾

 ᱡᱩᱣᱟᱹᱱ ᱚᱱᱚᱞᱤᱭᱟᱹ ᱜᱟᱶᱛᱟ, ᱡᱟᱢᱥᱮᱫᱽᱯᱩᱨ, ᱡᱷᱟᱨᱠᱷᱚᱸᱰ ᱨᱮᱱᱤᱡ ᱡᱤᱵᱚᱱ ᱵᱷᱳᱨ ᱥᱚᱦᱮᱛ ᱾

 ᱥᱟᱶᱦᱮᱫ ᱟᱲᱟᱝ ᱯᱟᱛᱷᱟᱢ ᱨᱮᱱᱤᱡ ᱡᱤᱵᱚᱱ ᱵᱷᱳᱨ ᱥᱚᱦᱮᱛ ᱾

ᱥᱟᱹᱠᱷᱭᱟᱹᱛ

ᱛᱷᱚᱠ:ᱥᱟᱱᱛᱟᱲᱤ ᱚᱱᱚᱞᱤᱭᱟᱹ
ᱛᱷᱚᱠ:ᱡᱤᱸᱣᱤᱫ ᱦᱚᱲ
ᱛᱷᱚᱠ:1980s births
ᱛᱷᱚᱠ:Housewives
ᱛᱷᱚᱠ:ᱥᱟᱱᱛᱟᱲᱤ ᱦᱚᱲ
ᱛᱷᱚᱠ:ᱟᱹᱫᱤᱵᱟᱹᱥᱤ ᱛᱤᱨᱞᱟᱹ
ᱛᱷᱚᱠ:ᱣᱤᱠᱤ ᱞᱚᱵᱽᱥ ᱳᱢᱮᱱ ᱒᱐᱑᱙